**Informatīvais ziņojums “Par 2016.gada 21.-22.novembrī Briselē, Beļģijā, Eiropas Savienības Izglītības, jaunatnes, kultūras un sporta ministru padomē izskatāmajiem Izglītības un zinātnes ministrijas kompetencē esošajiem jautājumiem”**

2016.gada 21.-22.novembra Eiropas Savienības (turpmāk – ES) Izglītības, jaunatnes, kultūras un sporta ministru padomes darba kārtībā tiks izskatīti šādi Izglītības un zinātnes ministrijas kompetencē esoši jautājumi:

**JAUNATNES POLITIKAS JOMA:**

**1. Padomes un Padomē sanākušo dalībvalstu valdību pārstāvju secinājumi par jaunu pieeju veicināšanu jaunatnes darbā, lai atklātu un attīstītu jauniešu potenciālu -** *pieņemšana*

Lai saprastu jauniešus un izveidotu kontaktu ar viņiem, darbā ar jaunatni ir jāuzlabo jaunatnes darba popularizēšana digitālajā pasaulē. Secinājumu projektā ES dalībvalstis tiek aicinātas atbalstīt, veicināt un īstenot efektīvu starpnozaru politiku, kas iedrošinātu, atbalstīt un palīdzētu jauniešiem pilnībā īstenot savu potenciālu. Lai veicinātu jaunatnes darbinieku spējas attīstīt jauniešu potenciālu un talantu, ir jānodrošina viņu izglītības iespējas. ES dalībvalstis un Eiropas Komisija tiek aicinātas nepieciešamības gadījumā izstrādāt mācību un izglītības moduļus jaunatnes darbiniekiem, lai nodrošinātu, ka darbā ar jaunatni tiek izmantotas pietiekamas un aktuālas zināšanas, informācija, rīki un prasmes, tostarp digitālās prasmes.

**Latvijas pozīcija:**

**Latvija atbalsta** Padomes secinājumu pieņemšanu 2016.gada 21.-22.novembra ES Izglītības, jaunatnes, kultūras un sporta ministru padomes sanāksmē un tajos izteikto aicinājumu dalībvalstīm un Eiropas Komisijai veidot starpnozaru sadarbību. **Latvija pozitīvi vērtē** aicinājumu Eiropas Komisijai atbalstīt informācijas apmaiņu par jauniešu dzīvesveidu un dzīves tendencēm, kā arī labas prakses piemēriem un inovatīvām pieejām, kas īstenotas jaunatnes darbā ES dalībvalstu līmenī, kā arī ārpus ES. Tostarp, atbalstāms ir priekšlikums organizēt ekspertu sanāksmes, konferences un citus savstarpējās mācīšanās pasākumus un apsvērt iespējas izmantot tādas platformas kā Eiropas jaunatnes darba konvents, lai veicinātu inovatīvas pieejas darbā ar jaunatni.

**Latvija uzskata,** ka ir nepieciešams izstrādāt izglītības un mācību moduļus, kas veicina jaunatnes darbinieku iespējas apgūt jaunas prasmes, tostarp digitālās.

**2. “Jaunie Eiropieši modernas Eiropas Savienības centrā” -** *Politikas debates*

Politikas debašu dokumentā ir minēts, ka jauniešus visā Eiropā šobrīd skar tādas problēmas, kā sociālās pārmaiņas, integrācijas iespēju, perspektīvu un drošības sajūtas trūkums. Tāpat ir vērojams informācijas, zināšanu un savstarpējās sapratnes starp dažādām paaudzēm trūkums. Tāpēc ir svarīga regulāra informācijas apkopošana un analīze par jauniešu dzīves tendencēm un dzīves apstākļiem, vēlmēm, interesēm un uzskatiem, tālāk iekļaujot to politikas veidošanā un jaunatnes darbā.

Š.g. 3.-6.oktobra ES Jauniešu konferencē (Košice, Slovākija) tikās 250 jaunieši no visām ES dalībvalstīm un kopā ar politikas veidotājiem izstrādāja un pieņēma 16 ieteikumus dalībvalstīm un Eiropas Komisijai projekta “Strukturētā dialoga īstenošana Nīderlandes, Slovākijas un Maltas prezidentūras Eiropas Savienības Padomē” V cikla ietvaros, kura tēma ir “Veicināt visu jauniešu iesaisti dažādā, vienotā un iekļaujošā Eiropā” ar moto “Gatavi dzīvei, gatavi sabiedrībai”. Daudzi no šiem ieteikumiem tika izstrādāti, lai risinātu problēmas, ar kurām jaunieši saskaras šodien, tai skaitā ar uzticības atjaunošanu ES.

Ņemot vērā š.g. 16.septembra Bratislavas samita secinājumos minēto “… veidot ekonomiski daudzsološu nākotni visiem, aizsargāt mūsu dzīvesveidu un nodrošināt labākas iespējas jauniešiem", pasākumi jauniešiem tiek īpaši atbalstīti, Slovākijas prezidentūra (turpmāk – SK PRES) plāno šo jautājumu aktualizēt arī 2016.gada 15.-16.decembra Eiropadomē. Š.g. 21.-22.novembra Eiropas Savienības Izglītības, jaunatnes, kultūras un sporta ministru padomes laikā plānotāsdiskusijas mērķis – pievērst uzmanību aktuālajiem ar jauniešiem saistītiem jautājumiem un problēmām, ar kurām jauniešiem jāsaskaras modernajā pasaulē. Politikas debatēm SK PRES izvirzījusi šādus jautājumus:

*1) Kas var tikt darīts gan dalībvalstu, gan ES līmenī, lai atjaunotu saikni/sadarbību starp jaunāko paaudzi un lēmumu pieņēmējiem? Kā un kādas efektīvas un modernas metodes izmantot, uzrunājot jauniešus viņiem draudzīgā un saprotamā veidā?*

*2) Ņemot vērā Bratislavas samita secinājumus, kā mēs varam jauniešos atjaunot pārliecību par vienotu Eiropu kā pamatvērtību? Kā dalībvalstis un ES institūcijas var palīdzēt šajā procesā?*

*3) Vai uzskatāt, ka ES Jauniešu konferencē Košicē izstrādātās rekomendācijas Eiropas jauniešu saliedēšanas kontekstā ir noderīgas? Kuras no tām Jūs plānojat apsvērt ieviešanai nacionālā līmēnī un kāpēc?*

**Latvijas pozīcija:**

**Latvija atzinīgi novērtē** SK PRES ministru politikas debatēm izvēlēto tēmu, liekot uzsvaru uz sadarbības starp jauniešiem un lēmumu pieņēmējiem veicināšanu.

**Latvijas sniegtās atbildes uz diskusijai izvirzītajiem jautājumiem:**

*1.jautājums*

**Latvijas uzskata**, ka ir jāturpina Strukturētā dialoga process, bet tā ieviešana un īstenoša kopumā būtu jāvienkāršo. Procesa ietvaros būtu nepieciešams sašaurināt izskatāmo tēmu loku un fokusēties uz konkrētu problēmu risināšanu. Tāpat ir jāņem vērā, ka jauniešu dzīvesveids un uzvedība saistībā ar sociālo un tehnoloģisko attīstību mainās, tāpēc ir svarīgi, lai jaunatnes darbā turpinātu veidot jaunas metodes un pieejas, lai izprastu jauniešus un veidotu kontaktu ar viņiem. Kā jau *Padomē sanākušo dalībvalstu valdību pārstāvju secinājumu projektā par jaunu pieeju veicināšanu jaunatnes darbā, lai atklātu un attīstītu jaunieši potenciālu* minēts, būtu nepieciešams atbalstīt informācijas apmaiņu par jauniešu dzīvesveidu un dzīves tendencēm, labas prakses piemēriem un inovatīvām pieejām, kas īstenotas jaunatnes darbā ES līmenī, kā arī ārpus ES, un nodrošināt, ka secinājumi tiek izplatīti attiecīgajām ieinteresētajām personām, tostarp valsts, reģionālajiem un vietējiem politikas veidotājiem, brīvprātīgajiem, jaunatnes līderiem un jaunatnes darbiniekiem. Tādējādi būtu iespēja pielāgot informācijas nodošanu jauniešiem viņiem draudzīgā un saprotamā veidā.

Jāturpina darbs arī Eiropas Savienības programmas “Erasmus+: Jaunatne darbībā”, rīkojot mācības jaunatnes darbiniekiem, lai celtu viņu kompetences dažādās jomās, tai skaitā par inovatīviem rīkiem darbā ar jaunatni - spēļošana, dizaina domāšana, humora metode, vizuālā fasilitēšana, u.c. Programma “Erasmus+: Jaunatne darbībā” veicina inovāciju attīstību  jaunatnes darbā arī caur starptautisko mobilitāti, kas ļauj apgūt citās valstīs izmantotās pieejas.

*2.jautājums*

**Latvija piekrīt** ES Jauniešu konferencē izstrādātajiem ieteikumiem un tajos paustajam viedoklim, ka Eiropas Komisijai un Eiropas Jaunatnes forumam būtu jāsadarbojas, lai analizētu un saprastu, kā jaunieši piekļūst informācijai par ES, attiecīgi izstrādājot komunikācijas stratēģiju, kas ļautu informēt Eiropas jauniešus par ES un tās pozitīvo ietekmi.

*3.jautājums*

**Latvija kopumā atzinīgi novērtē** ES Jauniešu konferencē izstrādātus ieteikumus. Kā vienu būtiskākajiem ieteikumiem, kas saskan arī ar Latvijas prezentēto ieteikumu, var minēt dokumentu par to, ka Eiropas Komisijai un dalībvalstīm vajadzētu piešķirt pietiekamu darbības atbalsta finansējumu, lai jaunatnes darbinieki un jaunatnes organizācijas varētu īstenot ilgtspējīgu jaunatnes darbu, kas ir pieejams, atbilstošs un jēgpilns visiem jauniešiem. Jaunatnes nevalstisko organizāciju administratīvais nodrošinājums, kā arī finanšu trūkums negatīvi ietekmē organizāciju efektīvu uzdevumu pildīšanu un līdzdalību lēmumu pieņemšanas procesā valsts un starptautiskajā mērogā. Finansiālie un administratīvie šķēršļi ietekmē arī neformālās izglītības un brīvprātīgā darba pasākumu un projektu īstenošanu. Latvijā šobrīd tiek izstrādāti normatīvo aktu grozījumi, kas paredz atbalsta sniegšanu jaunatnes organizācijām divu gadu periodam, lai atvieglotu administratīvo slogu gan pašām jaunatnes organizācijām, gan valsts institūcijām, kas uzrauga finansējuma piešķiršanas mehānismu.

**IZGLĪTĪBAS JOMA**:

**1. Padomes rezolūcija par jauno prasmju programmu iekļaujošai un konkurētspējīgai Eiropai -** *pieņemšana*

Padomes rezolūcijā tiek uzsvērts, ka mūsdienu pasaule prasa digitālo un transversālo prasmju attīstību un pilnveidošanu, kas cilvēkiem ļautu viegli pielāgoties straujām pārmaiņām. Ir svarīgi pilnveidot prasmes, un meklēt veidus, kā labāk prognozēt darba tirgus vajadzības. Rezolūcija uzsver, ka, izstrādājot Jauno prasmju programmas Eiropai iniciatīvas, jāliek akcents uz indivīdu sociālo iekļaušanu un personības attīstību, izglītības kvalitātes paaugstināšanu un pedagogu profesionālo pilnveidi, ciešāku saikni starp izglītību un darba vidi, kā arī uz nākotnes prasmju identificēšanu. Iniciatīvas, kas ietvertas Jaunajā prasmju programmā Eiropai, ir jāīsteno saskaņā ar stratēģisko sistēmu Eiropas sadarbībai izglītības un apmācības jomā (*ET 2020*).

**Latvijas pozīcija:**

**Latvija atbalsta** Padomes rezolūcijas projekta par jauno prasmju programmu iekļaujošai un konkurētspējīgai Eiropai apstiprināšanu.

**Vienlaikus Latvija pozitīvi vērtē**, ka rezolūcija tiks īstenota saskaņā ar stratēģiskās sistēmas Eiropas sadarbībai izglītības un apmācības jomā (“*ET 2020*”) politiskajām nostādnēm un citiem politikas virzieniem un iniciatīvām izglītības un nodarbinātības jomā, kas atbalsta izaugsmes veicināšanu, tostarp veicinot dalībvalstu pieredzes apmaiņu.

**Latvija augstu vērtē** ES finanšu instrumentu un programmas “Erasmus+” ieguldījumu un piedāvātās iespējas tautsaimniecības un izglītības sistēmas attīstībā. **Latvija uzskata**, ka, nosakot nākošo gadu ES finansējuma prioritātes, jāņem vērā Jaunās prasmju programmas Eiropai apstiprināto iniciatīvu sasniedzamie mērķi un noteiktie uzdevumi un dalībvalstu nacionālie apstākļi, pieejamie resursi un esošās valstu stratēģijas.

**2. Padomes ieteikums, ar ko izveido Prasmju garantiju –** *politiskā vienošanās*

Padomes ieteikums ir viena no iniciatīvām, ko Eiropas Komisija 2016.gada 10.jūnijā publicēja Jauno prasmju programmas Eiropai ietvaros. Tā mērķauditorija ir pieaugušie, kuri pārtraukuši izglītību un mācības, neiegūstot otrā posma vidējās izglītības kvalifikāciju (*Eiropas Kvalifikāciju ietvarstruktūras (EKI)* 4. līmenis), un kuri nav tiesīgi uz iniciatīvas “Garantija jauniešiem” piedāvāto atbalstu. Ar ieteikumu tiek izvirzīti šādi mērķi: 1) uzlabot cilvēku iespējas un nodarbinātību; 2) veidot elastīgāku cilvēkkapitāla bāzi; 3) panākt lielāku un iekļaujošāku izaugsmi visā ES; 4) dot cilvēkiem, kuri neieguva otrā posma vidējās izglītības kvalifikāciju, iespējas pilnveidot rakstītpratību, rēķināt prasmes un digitālās prasmes. Ar šo ieteikumu tiek atbalstīts reformu process, kas uzsākts, īstenojot stratēģijā “Eiropa 2020” izvirzītos mērķus, proti, tas palīdzēs uzlabot nodarbinātības rādītājus un mazināt nabadzību un sekas, ko radījusi mācību priekšlaicīga pārtraukšana. Eiropas Komisija neplāno piešķirt papildus finanšu līdzekļus šīs iniciatīvas īstenošanai, un dalībvalstīm jāizmanto esošie pieejamie resursi un ES finansiālais atbalsts. Dalībvalstīm tiek ieteikts prasmju pilnveidošanu īstenot trīs posmos: novērtēt prasmes, nodrošināt individualizētu, elastīgu un kvalitatīvu mācību piedāvājumu un validēt (atzīt) prasmju pilnveides rezultātā iegūtās prasmes.

**Latvijas pozīcija:**

**Latvija atbalsta** Padomes ieteikuma apstiprināšanu 2016.gada 21.-22.novembra ES Izglītības, jaunatnes, kultūras un sporta ministru padomes sanāksmē. Padomes ieteikums atbilst šī brīža Latvijas pieaugušo izglītības attīstības tendencēm un vajadzībām, izglītības attīstības politikas plānošanas dokumentiem un īstenotajiem politikas virzieniem.

**Latvija īpaši novērtē**, ka Padomes ieteikums nodrošina elastību dalībvalstīm pašām noteikt prioritārās mērķa grupas, kurām nepieciešams atbalsts jaunu prasmju apguvei un jau iegūto prasmju , kā arī iespēju ieteikumā ietvertos uzdevumus īstenot, ņemot vērā valstu apstākļus, pieejamos resursus un esošās valstu stratēģijas.

**3.** **Padomes un Padomē sanākušo dalībvalstu valdību pārstāvju secinājumi par tādas radikalizācijas novēršanu, kas noved pie vardarbīga ekstrēmisma -** *pieņemšana*

Sagatavojot Secinājumus, vērā ņemti Eiropas Savienības darbības principi un vērtības (kopēja telpa, lai veidotu labklājīgu un miermīlīgu līdzāspastāvēšanas reģionu un cieņu pret daudzveidību), nesenie Eiropā notikušie terora akti, cilvēciskie un sociālie faktori radikalizācijai, kas ietekmē iedzīvotājus, īpaši jauniešus, kā arī Eiropas Komisijas 2016.gada 14.jūnijā publicētais paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai: “Atbalsts tādas radikalizācijas novēršanai, kas ved uz vardarbīgu ekstrēmismu” (turpmāk – Paziņojums). Paziņojums aplūko ES atbalstu ES dalībvalstu centieniem novērst radikalizāciju, kas rada vardarbīgu ekstrēmismu terorisma veidā. Šo daudzpusīgo un sarežģīto uzdevumu ir iespējams risināt tikai kombinējot darbības vairākās rīcībpolitiskās jomās un savedot kopā visas iesaistītās puses. Secinājumos tiek definēti septiņi nozīmīgākie pasākumi, ko būtu nepieciešams īstenot vai turpināt īstenot, lai efektīvi nākotnē apkarotu vardarbīgu radikalizāciju. Secinājumos tiek izceltas trīs galvenās dalībvalstu un Eiropas Komisijas darbības jomas: 1) izglītības un jaunatnes darba preventīvā loma; 2) pretradikalizācijas darba drošības dimensija; 3) vēršanās pret teroristu propagandu un naida runu tiešsaistē.

**Latvijas pozīcija:**

**Latvija atbalsta** Padomes un Padomē sanākušo dalībvalstu valdību pārstāvju secinājumu par tādas radikalizācijas novēršanu, kas noved pie vardarbīga ekstrēmisma, apstiprināšanu 2016.gada 21.-22.novembra ES Izglītības, jaunatnes, kultūras un sporta ministru padomē.

**Latvija piekrīt**, ka radikalizācijas iespējamības mazināšanai būtiski ir radīt iekļaujošu, labklājīgu un miermīlīgu vidi, nodrošināt kvalitatīvu un iekļaujošu izglītību, veicināt piederības sajūtu, izpratni par kopējām Eiropas vērtībām un cieņu pret daudzveidību. Tāpat **Latvija piekrīt** nepieciešamībai vērsties pret interneta izmantošanu radikalizācijas, kas noved pie terorisma, un vervēšanas vajadzībām, tajā skaitā, izvēršot sadarbību ar pakalpojumu sniedzējiem, kā arī dažādu formātu izmantošanu savstarpējas cieņas un pozitīvu alternatīvu vardarbīgam ekstrēmismam un ideoloģijām veidošanas veicināšanai.

**Latvija īpaši pozitīvi vērtē** Radikalizācijas izpratnes tīkla (RAN) izcilības centra, kā arī Eiropola Interneta Informācijas vienības(EU IRU)līdzšinējo darbu, kas dalībvalstu tiesībaizsardzības iestādēm sniedz neatsveramu atbalstu praktiskajā darbā.

**4.** **“Veicinot un attīstot talantu: jauniešu potenciāla atklāšanas un stiprināšanas politika” –** *Politikas debates*

Š.g. 21.-22.novembra ES Izglītības, jaunatnes, kultūras un sporta ministru padomes sanāksmes laikā ir plānotas debates par talantu stiprināšanu un attīstīšanu. Diskusiju dokumentā tiek uzsvērts, cik svarīga ir visu indivīdu talantu un viņu unikālās personības atklāšana un attīstīšana jau no pašas bērnības. Diskusijas dokumentā tiek uzvērts, ka pedagogiem un pozitīvai mācību videi visos izglītības līmeņos ir liela nozīme talanta veicināšanā un attīstībā, un ministri tiks aicināti izteikties par šādiem jautājumiem:

*1. Ko dalībvalstis dara, lai visiem jauniešiem nodrošinātu iespēju atklāt savu talantu un īstenot savu potenciālu?*

*2. Kā var tuvināt izglītības sistēmu ar darba tirgus prasībām un personīgām interesēm (t.sk. mācību programmas, profesionālā izglītība, neformālā izglītība, augstākā izglītība u.c.) Kā var izvairīties no pārkvalifikācijas un kvalifikācijas trūkuma dažādās ekonomikas jomās?*

*3. Ko ES un dalībvalstis var darīt, lai veicinātu inovatīvās paaudzes attīstību?*

**Latvijas pozīcija:**

**Latvija atzinīgi vērtē** diskusijai izvirzīto tēmu par talanta veicināšanu un attīstību visos izglītības līmeņos, kā arī pedagogu un pozitīvas mācību vides nozīmi. Diskusijas tēma atbilst Latvijas izglītības politikas nostādnēm par nepieciešamību visiem bērniem un jauniešiem nodrošināt pieeju tādām nodarbībām ārpus formālās izglītības, kas paplašina pieredzi, rada iespējas atklāt un kopt savus talantus.

**Latvijas sniegtās atbildes uz diskusijai izvirzītajiem jautājumiem:**

*1.jautājums*

Darbs ar talantīgajiem skolēniem sākas klasē, katrā mācību stundā**.** Šobrīd Latvijā darbu ar talantīgajiem skolēniem skolas īsteno atbilstoši katras skolas noteiktajām prioritātēm.

Latvijā tiek īstenoti atsevišķi pasākumi talantīgo skolēnu spēju attīstīšanai, intereses veicināšanai un stimulēšanai: mācību priekšmetu olimpiādes, vasaras nometnes, zinātniski pētniecisko darbu konferences, konkursi un jauno zinātnieku skolas. Latvijā vairākas augstskolas, pašvaldības, biedrības un nodibinājumi organizē pasākumus, pievēršot uzmanību īpaši talantīgiem skolēniem.

Lai stiprinātu bērnu un jauniešu pilsonisko apziņu un 21.gs. prasmes un paplašinātu bērnu un jauniešu iespējas, tiek nodrošināts atbalsts neformālās izglītības programmu īstenošanai. Latvijā bērniem un jauniešiem ir pieejamas daudzveidīgas interešu izglītības programmas kultūrizglītībā (dziedāšana, muzicēšana, dejošana, teātris, vizuālā māksla, folklora, u.c.), sportā, vides interešu izglītībā, tehniskajā jaunradē un radošās industrijas jomā.

Vispārējās izglītības programmu īstenošanas pamatprincipi paredz, ka mācību procesa laikā skolēniem tiek piedāvāti dažāda līmeņa uzdevumi, nodrošinot iespēju skolēnu talantu un spēju pilnveidei. Vidējā izglītībā skolēniem ir iespēja izvēlēties vienu no četriem piedāvātiem izglītības programmu virzieniem – vispārizglītojošā virziena, humanitārā un sociālā virziena, matemātikas, dabaszinību un tehnikas virziena un profesionālā virziena izglītības programmu, kurākonkrētus mācību priekšmetus iespējams apgūt padziļināti. Izglītības iestādēm ir tiesības izglītības procesu papildināt ar pedagoģiski vadītu projekta darbu vai zinātniski pētniecisku darbu skolēna izvēlētā un ar pedagogu saskaņotā mācību priekšmeta tēmā.

Lai agrīnā vecumā atklātu un attīstītu bērnu un skolēnu talantus, Latvijā ar ES fondu atbalstu laika posmā līdz 2020.gadam tiks īstenoti vairāki pasākumi, laisniegtu atbalstu izglītojamo zinātniski pētnieciskajai darbībai, lai sniegtu atbalstu nacionāla līmeņa mācību priekšmetu olimpiāžu organizēšanai un izglītojamo dalībai starptautiskajās mācību priekšmetu olimpiādēs, kā arī lai sniegtu metodisko atbalstu pedagogiem darbā ar talantīgiem izglītojamiem.

*2.jautājums*

Darba tirgum nepieciešamo prasmju attīstība ir viens no būtiskākajiem darba kārtības jautājumiem gan nacionālā līmenī, gan Eiropas Savienībā kopumā.

Sadarbība starp izglītības iestādēm un darba devēju pārstāvjiem un citām iesaistītajām pusēm ir viens no būtiskākajiem priekšnosacījumiem prasmju trūkumu un neatbilstību mazināšanai.

Latvijas pozitīvā pieredze, it īpaši profesionālās izglītības un augstākās izglītības jomā, liecina, ka šāda sadarbība ir neatņemama izglītības politikas veidošanas daļa, kas būtu jāattīsta arī turpmāk. Latvijai būtiski, ka darba vidē balstītu mācību ieviešanā iesaistās mazie un vidējie uzņēmēji, lielākā Latvijas ekonomikas daļa. Mazo un vidējo uzņēmumu iesaiste ir būtiska arī daudzām citām valstīm. Tomēr jāatzīmē, ka tieši šiem uzņēmējiem nepieciešams atbalsts, jo tikai organizējoties un konsolidējot resursus tie var pilnvērtīgi iesaistīties darba vidē balstīto mācību īstenošanā.

Turpinot profesionālās izglītības satura reformu, pieņemti Profesionālās izglītības likuma grozījumi, kas ir vērsti uz iesaistīto pušu ciešāku horizontālu un vertikālu sadarbību, tuvinot izglītības un darba vidi un darba tirgus prasībām atbilstošu prasmju nodrošināšanu, tajā skaitā atbalstot arī darba vidē balstītu mācību īstenošanu.

Latvijā sekmīgi darbojas nozaru ekspertu padomes; valsts un pašvaldību profesionālās izglītības iestādēs tiek veidotas koleģiālu padomdevēju institūcijas – konvents, kura mērķis ir veicināt profesionālās izglītības iestādes attīstību atbilstoši darba tirgus prasībām. Konventa sastāvā tiek iekļauti profesionālo izglītības iestāžu vadītāji, ministriju un pašvaldību pārstāvji, darba devēji un to apvienību pārstāvji, kā arī reģionu pārstāvji.

*3.jautājums*

Latvijas izglītības sistēmas reformas un attīstība vērsta arī uz to, lai izglītotu inovatīvi domājušus un uz pārmaiņu īstenošanu orientētus cilvēkus.

Plānojot Latvijas jauno vispārējās pamatizglītības saturu kā vienu no visos mācību priekšmetos aktuālām caurviju kompetencēm, paredzēts attīstīt jaunradi, pašiniciatīvu un uzņēmējspēju, ar to saprotot skolēnu gatavību iztēloties un attīstīt jaunus, inovatīvus risinājumus, izmantojot, sintezējot vai pārveidojot iegūtās zināšanas, motivāciju uzņemties iniciatīvu, praktiski ieviešot šīs idejas dzīvē, demonstrējot uzņēmējspēju.

**SPORTA JOMA:**

**1. Padomes secinājumi par sporta diplomātiju –** *pieņemšana*

Dokumentā uzsvērtas sporta pozitīvās vērtības un arī sportistu loma sporta un Eiropas vērtību popularizēšanā, kā arī izvirzīti vairāki ieteikumi sporta diplomātijas nozīmes veicināšanai ES līmenī. Sporta diplomātija ir viens no diplomātisko, starpkultūru, sociālo, ekonomisko un politisko attiecību ietekmēšanas līdzekļiem. Ar sporta diplomātijas palīdzību var korektā un plašai sabiedrībai saprotamā veidā sasniegt ārpolitikas mērķus. Padomes secinājumos ES dalībvalstis un Eiropas Komisija tiek aicinātas vērst uzmanību un labāk izmantot sporta potenciālu diplomātijas jomā, kā arī veicināt sadarbību ar sporta organizācijām nacionālā līmenī, lai izmantotu sporta potenciālu ārpolitikā un stiprinātu sadarbību ar starptautiskām organizācijām. Tiek uzsvērta liela mēroga sporta pasākumu loma kā būtiska ES starpkultūru, sociālās un ekonomiskās diplomātijas elementasastāvdaļa, kas var sniegt ieguldījumu ES izaugsmes, nodarbinātības un konkurētspējas mērķu sasniegšanā.

**Latvijas pozīcija:**

**Latvija atbalsta** Padomes secinājumu pieņemšanu 2016.gada 21.–22.novembra Eiropas Savienības Izglītības, jaunatnes, kultūras un sporta padomes sanāksmē.

**Latvija uzskata**, ka sportsES līmenī diplomātijas jomā var akcentēt pozitīvās sporta vērtības un ES pamatvērtības - godīgu cīņu, labu pārvaldību, vienotu cīņu pret dažādiem sporta apdraudējumiem, mērķtiecību, brīvību, demokrātiju, cilvēka tiesības, tiesiskumu un vienlīdzību, samērīgi distancējoties no aktīvās diplomātijas. **Latvija atzinīgi vērtē** to, ka tiek uzsvērta sporta kā vērtību popularizētāja loma un uzsver, ka sports var būt kā dialoga un sadarbības elementsES attiecībās ar trešajām valstīm.

**2. “Sporta ietekme uz personīgo izaugsmi” –** *Politikas debates*

Š.g. 21.–22.novembra ES Izglītības, jaunatnes, kultūras un sporta ministru padomes sanāksmē plānotas ministru debates par sporta ietekmi uz personīgo izaugsmi. Diskusijas mērķis - izcelt sporta izglītojošo potenciālu, koncentrējoties uz psiholoģiskajiem un sociālajiem, t.sk., emocionālajiem faktoriem, kas saistīti ar darbu ar sportistiem. Diskusiju dokumentā tiek uzsvērtas priekšrocības, ko sniedz sportošana – labāki akadēmiskie sasniegumi, augstāka pašapziņa, mērķtiecība, paškontrole, iniciatīva, lielāka interese iesaistīties brīvprātīgajā darbā un citas pozitīvas īpašības. Ministru diskusijai izvirzīti divi jautājumi:

*1. Aicinājums ministriem dalīties ar savas valsts labo praksi par izglītības programmām, kas skar sportistu, treneru un sporta vadītāju personisko un profesionālo izaugsmi.*

*2. Kā labāk izmantot sportu, lai attīstītu sociālās prasmes, kas nepieciešamas, lai piedalītos demokrātiskas sabiedrības procesos?*

**Latvijas pozīcija:**

**Latvija atbalsta** diskusijai izvēlēto tematu uzsverot, ka sportošanai gan tautas sporta, gan profesionālā līmenī var būt ietekme uz personības attīstību dažādu caurviju prasmju kontekstā.

*1.jautājums*

**Latvija uzskata**, ka talantu attīstībā svarīgs priekšnoteikums ir **radīt apstākļus** - **vidi**, kurā bērni un jaunieši var izpausties un tādējādi tikt pamanīti kā talantīgi indivīdi. Šajā ziņā būtiska ir valsts un pašvaldību politiku īstenošana attiecībā uz sporta infrastruktūras sakārtošanu un pieejamību. Latvijā darbojas vēsturiski izveidojies valsts un pašvaldību finansētu profesionālās ievirzes sporta izglītības iestāžu tīkls - sporta skolas, kas nodrošina iespēju bērniem un jauniešiem ikdienā pēc mācībām vispārizglītojošajās skolās veikt mācību – treniņu darbu sev izvēlētā sporta veidā profesionālu treneru vadībā. Murjāņu sporta ģimnāzija ir specializēta profesionālās ievirzes sporta izglītības iestāde, kurā jaunie talantīgie sportisti paralēli vispārējās izglītības iegūšanai veic treniņu darbu savā sporta veidā profesionālu treneru vadībā. Šī izglītības iestāde specializējas Latvijas izlases kandidātu sagatavošanai septiņos sporta veidos: volejbols, handbols, vieglatlētika, riteņbraukšana, kamaniņu sports, airēšana, smaiļošana un kanoe. Kopš 2015.gada uzsākts jauns projekts – izveidoti augstas klases sportistu sagatavošanas centri Valmierā un Ventspilī, kuros jauniem talantīgiem sportistiem tiek nodrošināti visi nepieciešamie apstākļi - treniņu darbs, sporta bāzes, izglītības iespējas, ēdināšana, naktsmītnes. Visas iepriekš minētās iestādes īsteno izglītības programmas, kas tiešā veidā nodrošina jaunu sportistu profesionālo izaugsmi un talanta attīstību.

Saistībā ar treneru profesionālo izaugsmijāmin Latvijas sporta speciālistu sertifikācijas sistēma, kas paredz terminētu sertificēšanu, un atkārtotai sertifikāta iegūšanai nepieciešams profesionāli pilnveidoties – apgūt profesionālās pilnveides programmas noteiktā apjomā.

*2.jautājums*

Latvijas prezidentūras ES Padomē laikā tika izstrādāti Padomes secinājumi par to, kā maksimāli palielināt tautas sporta nozīmi caurviju prasmju attīstīšanā, īpaši jauniešu vidū, kuros lielā mērā atspoguļota sporta pozitīvā pievienotā vērtība caurviju prasmju kontekstā.

Lai labāk izmantotu sporta pozitīvo potenciālu, nepieciešams veicināt izpratni par sporta pozitīvo pienesumu un īstenot horizontālu pieeju – sadarboties ar izglītības un jaunatnes nozari un nodrošināt atbilstošu kvalitatīvu izglītības saturu sporta speciālistiem, kas darbojas jaunatnes un izglītības jomās, kā arī brīvprātīgajiem un plašākai sabiedrībai.

Latvija uzskata, ka profesionālā sporta jomā talanta un personīgās izaugsmes attīstībā ļoti liela nozīme ir trenera profesionālajai kompetencei un izpratnei par papildus prasmēm un pozitīvu rakstura iezīmju nostiprināšanu sportistā. Līdz ar to perspektīvā ir jānostiprina vai jārada jauni atbalsta mehānismi jauno sporta speciālistu (treneru) sagatavošanā – jānodrošina iespēja iegūt kvalitatīvu izglītību, profesionāli pilnveidoties un jārada izcilības izkopšanu motivējoši darba apstākļi.

**Saskaņošana**

Pozīciju projekti ir saskaņoti atbilstoši ar Ārlietu ministriju, Labklājības ministriju, Iekšlietu ministriju, Ekonomikas ministriju un Kultūras ministriju.

Pozīciju projekti tiks saskaņoti Saeimas Eiropas lietu komisijas 2016.gada 16.novembra sēdē.

**Latvijas delegācijas sastāvs**

Delegācijas vadītājs: Izglītības un zinātnes ministrijas valsts sekretāre Līga Lejiņa.

Delegācijā: Latvijas Republikas pastāvīgā pārstāvja Eiropas Savienībā vietnieks, vēstnieks Juris Štālmeistars, izglītības un zinātnes ministra biroja vadītājs Andis Geižāns, Izglītības un zinātnes ministrijas nozares padomniece Santa Ozoliņa, Izglītības un zinātnes ministrijas Sporta departamenta eksperts Kaspars Randohs.

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

*11.11.2016. 12:00*

*3327*

*A.Kučinska, 67047905, alina.kucinska@izm.gov.lv*